Загадкі з поля і градкі
*Міхась Пазнякоў*

### Гародніна, садавіна, ягады

1. На градцы ўлетку

Вырасла паненка:

Круглявы твар,

Ружовая сукенка.

1. Летам я — рагатая,

Восенню — хвастатая.

Хоць і горкая зусім,

Ды патрэбная — усім.

1. Прысеў пад плотам

Рыжы кот,

Павесіў доўгі хвост

На плот.

1. Мне сказаў Валерка:

Летам на градзе

Белая талерка

Пад лісцём расце.

1. У зямлю схаваўшы нос,

Пані вырастае.

Толькі пук зялёных кос

Вецер развявае.

1. 3 яе цудоўныя салаты

Прыгатаваць мы вельмі рады.

Хоць злая, горкая, але

Хай будзе часта на стале.

1. Выспеў на градзе

Белы чарадзей.

Галава — на славу,

Да зубка зубок —

Добрая прыправа,

А завуць …

1. Сакавіты, круглаваты

Здаравяка гэты.

Нам патрэбен на салаты

І на вінегрэты.

1. Вясна яе хавае,

Лета — ажыўляе,

Восень — дастае,

А зіма — прадае.

1. Славен край наш ёй здаўна.

Трыста розных страў — яна,

На стале любой парой

Нам — жаданай смакатой.

1. Выраслі на градцы

Сакаўныя братцы.

Доўгія, шурпатыя,

Вітамінаў шмат у іх.

1. Госць наш — смачны.

Ён круглявы, паласаты,

I хачу зазначыць,

Мы яму бясконца рады.

1. У зялёным кажусе,

Вырас круглаваты.

І яму заўсёды ўсе

Пакланіцца рады.

Станеш есці — ён ружовы,

Сакавіты і цукровы.

1. Круглы ён, але не мячык.

Ёсць нага, але не скача.

Шмат лістоў, але не сшытак,

Апрануў паўсотні світак.

1. Ёсць шчодры сябар у мяне:

То прахалодай ахіне,

То сотні рук працягне дужых,

А ў кожнай — яблыкі ці грушы.

1. Вясною на дрэве —

Бялюткія кветкі.

Чырвоныя круглыя

Ягады ўлетку.

Паспеюць у садзе, ля хаты —

Ласунак прыемны, багаты.

Хоць сэрцы і цвёрдыя ў іх —

Жаданыя вельмі для ўсіх.

1. У бочачцы чырвонай

Рубінаў поўным-поўна.

Ірдзеюць, сакавітыя,

Святлом зары налітыя.

1. На балоце лясным

Між куп'я агніста

Сонейкам жывым

Зіхацяць маністы.

1. На лазе паспеў на поўдні,

Сокам сонечным напоўнен.

**Адгадкі**

*1. Радыска. 2. Цыбуля. 3. Гарбуз. 4. Патысон. 5. Морква. 6. Рэдзька. 7. Часнок. 8. Бурак. 9-10. Бульба. 11. Агуркі. 12-13. Кавун. 14. Качан капусты. 15. Сад. 16. Вішні. 17. Гранат. 18. Журавіны. 19. Вінаград.*

### Палявыя расліны, кветкі, дрэвы

1. Жоўтае мора ля вёскі

Ціха шапоча, шуміць.

Сіняе вочка валошкі

Светла навокал глядзіць.

1. Выраслі ў полі браточкі

І зазванілі ў званочкі:

— Жніце нас і малаціце,

Дзеткам пячэнне рабіце.

1. За дарогаю на полі

Прыгажун сцяной стаіць.

Стройны, сонечны, вясёлы,

Завушніцамі звініць.

1. Выспеў каля хаты —

нізкі і вусаты.

Як сажнём, наробім круп,

То згатуем смачны суп.

1. Жаданы госць яна заўсёды

На палетках нашых.

Зацвіце —

Адорыць мёдам.

Адцвіце —

Блінамі, кашай.

1. Сінявокі, слаўны, чысты,

Галавасты, залацісты.

Дасць абноў ён людзям шмат,

Будзе кожны вельмі рад.

1. Я на сонейка падобны,

Я для ўсіх ласунак добры.

Не тады, калі свячуся,

А як згасну і сагнуся.

1. Цвітуць і на лузе, і ў полі

Чырвоныя, белыя шапкі

I дораць турботлівым пчолам

Нектар і салодкі, і пахкі.

1. На сцяблінку сонца села,

Белы капялюш надзела.

У траве ўсміхаецца,

Дзеткам падабаецца.

1. Стаіць у жыце і здалёк,

Пяшчотай вабіць …

1. 3-пад снегу выйшла,

Расцвіла,

І так,

Што аж зіма ўцякла.

1. У гаі-гаёчку

Між травы, расы

Белыя званочкі

Велічнай красы.

1. Жоўтым колерам цвіце,

Радуе ўсім вока.

Адцвіце — птушынак рой

Паляціць далёка.

1. Гарачае лета,

Спеюць суніцы,

А ён —

У пуховай хусцінцы.

1. Хвалюе водарам, красою,

Але не проста ўзяць рукою.

Галава — пахучая,

Тулава — калючае.

1. На снезе пушыстым

Царыца стаіць.

У гронках агністых

Ззяе, гарыць.

1. Пад зімняй залевай

Стаіць каралевай,

У яркіх, агністых,

Прыгожых маністах.

Маніст не шкадуе —

Птушак частуе.

1. Мной дзяўчынак называюць,

А як толькі зацвітаю —

3 гудам рупным і вясёлым

Да мяне лятаюць пчолы.

1. Волата гэтага

Кожны з вас знае.

Кожнае лета ён

Сотні гадоў

Ціха люляе

Сотні сыноў.

1. Бацька радасна люляе

Мноства дзетак на руках.

Шапка ў бацькі лісцяная,

Дзеткі ўсе ў капелюшах.

1. Вечна — беланогая,

Ды сукенку ўсё мяняе:

То яна зялёная,

То празрыста-залатая.

А зімовым ясным днём

Адлівае серабром.

1. У лісці хаваюцца,

Сонцам наліваюцца.

А паспеюць, дык над намі

Свецяць белымі ілбамі.

**Адгадкі**

*1. Жыта. 2-3. Авёс. 4. Ячмень. 5. Грэчка. 6. Лён. 7. Сланечнік. 8. Канюшына. 9. Рамонак. 10. Васілёк. 11. Пралеска. 12. Ландыш. 13-14. Дзьмухавец. 15. Ружа. 16-17. Рабіна. 18. Ліпа. 19-20. Дуб і жалуды. 21. Бяроза. 22. Арэхі.*

### Жывёлы, птушкі, насякомыя

1. Вельмі дужы, працавіты,

Ён прыгожы, самавіты.

Возіць сена, возіць дровы,

Плуг цягаць штодня гатовы.

1. Восень ці лета,

Зіма ці вясна —

Ніколі кажух

Не здымае яна.

1. Барадатая, рагатая.

Траву скубе, жуе,

Малако дае.

1. І скача, і спрытна гарцуе,

І рада заўсёды траве.

Хоць носіць цяльняшку марскую,

Ды ў стэпах гарачых жыве.

1. Вы знаёмы

3 гэткім зверам?

На ілбе ў яго

Два дрэвы.

1. Працаўніца шчыравала,

Мех арэхаў назбірала.

І грыбоў шмат насушыла,

Спелых шышак нанасіла,

Прыхавала ўсё ў дупло,

Каб зімой на стол было.

1. Яму не патрэбны

Піла і тапор,

Хаціну без іх

Пабудуе …

1. Вельмі здатны будаўнік

Пад вадою раптам знік.

Выплыў у густой траве,

У вачах застыў дакор.

На балоціне жыве,

Адгадайце, хто?..

1. Вілы вострыя на лбе,

Цэлы дзень траву скубе.

Прыйдзе з пашы вечарком

Пачастуе малаком.

1. Ён з атрада грызуноў,

Ды не шкодзіць анікому,

Толькі не жыхар лясоў,

А жыве заўжды ля дому.

1. Вуркатлівы ён, вусаты,

Забаўляцца з ім мы рады.

Ходзіць — не парушыць цішы,

I яго баяцца мышы.

1. Ходзяць волаты ў бары,

Тут жывуць з сівой пары.

Пушчаў той гаспадары,

Знакамітыя…

1. На сцяжынцы клубок —

Не адкоціш убок,

А паколеш толькі

Рукі аб іголкі.

1. Што за горкі на градзе?

Працаўнік заўзяты дзе? —

Пад зямлёй жыве і ходзіць,

Ежу там сабе знахозіць.

Ён свідруе агарод,

А завецца проста …

1. Пад зямлёй будуе дом

І вядзе тунэлі.

Невідушчым маўчуном

Ён жыве век цэлы.

1. Спіць зімою да вясны

Соладка жыхар лясны.

Сніць не снег ён і не лёд,

А духмяны, смачны мёд.

1. У лесе, пушчы не спаткаеш

Яго завейнаю зімой,

Бо ён салодка спачывае

Пад белай коўдрай снегавой.

Не замярзае на марозе

У добра зладжанай бярлозе.

Але прыгрэе сонца ледзь —

І прачынаецца …

1. Спіць удзень яна,

Бо не бачаць вочы,

Налятаецца спаўна,

Пашчыруе ўночы.

1. Яна ў бары жыве ў нары.

Яркая рыжуха,

Здатная хітруха.

1. Па вадзе плыла

І пад вадою,

А з вады

Выйшла сухою.

1. 3 вясновым цяплом

3 поўдня вярнуўся

І ладзіць на дрэве жытло

Даўгадзюбы …

1. Пад аблокі ўзлятае

I прыход вясны вітае.

Льецца спеў яго срабрысты,

Мілагучны, звонкі, чысты.

1. Над палацам на бярозе

3 радасцю вясновай

Працалюб прыгожы

Свішча адмыслова.

1. Рана з поўдня прылятае,

Першы ён вясну вітае.

І штодзень, нібы дзівак,

Носіць толькі чорны фрак.

1. Стракаты, крылаты —

Руплівец лясны,

Лекар заўзяты

У хворай сасны.

1. Ляціць, крычыць ён:

Крум-крум-крум!

А ў гэтым крыку —

Страх і сум.

1. Дзве літары

Умее вымаўляць,

А можа імі нас

Яна зачараваць.

1. — Цёх-цёх-цёх,

Ціву-ціў… —

Птах мелодыю разліў.

Сакавітая, чыя

Гэта песня?

1. У садах, гаях саліст

Разлівае спеў і свіст.

Як пачне ён свой канцэрт —

Запалоніць цэлы свет.

1. Хто —

Скажыце зараз мне —

Носіць дом свой на спіне?

1. Вось дык хлопцы-малайцы!

На дзівосы здатны —

Без сякеры і пілы

Слаўна ўзводзяць хаты.

1. Пад сасной шатрыстай

У загадкавым бары

Церам залацісты

Збудавалі жыхары.

1. Акрабатка над намі,

Па раўнюткай столі

Ходзіць дагары нагамі

І не зваліцца ніколі.

1. Хто ж такі ў асеннім лесе

Між асінак дзвюх

Сетку белую павесіў,

Каб лавіла мух?

**Адгадкі**

*1. Конь. 2. Авечка. 3. Каза. 4. Зебра. 5. Алень. 6. Вавёрка. 7-8. Бабёр. 9. Карова. 10. Трус. 11. Кот. 12. Зубры. 13. Вожык. 14-15. Крот. 16-17. Мядзведзь. 18. Сава. 19. Лісіца. 20. Гусь. 21. Бусел. 22. Жаваранак. 23. Шпак. 24. Грак. 25. Дзяцел. 26. Крумкач. 27. Зязюля. 28-29. Салавей. 30. Чарапаха, слімак. 31-32. Мурашкі. 33. Муха. 34. Павук.*

### Грыбы

1. Сонца весняе прыгрэла,

Ажывіла дрэвы, травы,

Ля сасны забранзавелай

Вырас хлопчык кучаравы.

1. Не ў бары расце — у садзе,

Як маленькі парасон,

Грыб няхітры, вельмі смачны,

3 гучнай назвай…

1. Хто пад елкай

Ці ў лазе

Носіць шапку

На назе?

1. І палянку, і гушчар

Любіць грыб,

Не грыб, а цар.

Самавіт ён і здароў —

Прыгажун сярод грыбоў.

Ну, а зварыш ці засмажыш,

Што ён вельмі смачны —

Скажаш.

1. Хто ў кусце лазовым,

Там, дзе звонкі бор, —

Чырвонагаловы,

Нібы памідор?

1. Спусціліся ў лясок

І селі ў верасок

Улетку зоркі-знічкі,

А і'х завуць…

1. Што за дзіўныя дары

Для маленькай Верачкі?

Хто рассыпаў у бары

Белыя талерачкі?

1. Па каранях і пнях,

Як па ступеньках,

На дрэвы лезуць

Дзіўныя…

1. Па ствалах бярозак лазяць,

Не грыбы, а верхалазы.

І на пнях яны растуць,

Адкажы, як іх завуць?

1. Цёплым летам у бары

Каля самай сцежкі: —

Нас у кошык забяры,

Просяць…

1. Стаіць у шоламе агністым

На ўзлеску воін ганарысты.

Ад мух ахоўвае ён бор,

Завём яго мы…

**Адгадкі**

*1. Страчок. 2. Шампіньён. 3. Грыб. 4. Баравік. 5. Падасінавік. 6. Лісічкі. 7. Белыя грузды. 8-9. Апенькі. 10. Сыраежкі. 11 Мухамор.*

### Неба, нябесныя свяцілы, зямля і вада

1. На полі цёмным і бясконцым

Гарох бялюткі ззяе.

А цемру як разгоніць сонца,

Тады гарох знікае.

1. Па моры блакітным бяскрайнім,

Жывячы ўсмешкаю свет,

3 раніцы і да змяркання

Ціха царыца плыве.

1. Што за вочы? Вось дык вочы!

У каго і дзе? Пазірае адно ўночы,

А другое — ўдзень.

1. Ідзе сястра да брата,

А брат знікае з хаты.

1. Летнім ранкам у аконца

Пазірае ветла…

1. Цёплае, ласкавае,

Свеціць, ажыўляе,

На сябе глядзець

Нам не дазваляе.

1. Мы ўсе яму рады,

А як жа іначай?

Ды хто паглядзіць на яго

Той заплача.

1. То ён поўны, то рагаты,

Неба ўсё — ягона хата.

А калі мы спім усе,

Зоры пільна ён пасе.

1. Я — адзін.

І дом мой — неба.

Хто я? Каб дазнацца

Трэба

Ночы дачакацца.

1. Праз шкло праходзіць,

Шклу не шкодзіць.

1. Хоць топчуць яе,

І рэжуць, і б'юць

Яна не злуе анічуць.

А толькі багаццем

Усім шчодра плаціць.

1. Між лугоў, лясоў удалеч

Стужка сіняя віецца.

I агонь яе не спаліць,

І ніколі не парвецца.

1. Хоць без ног,

Але бяжыць.

Без вачэй,

Але глядзіць.

1. Вядзе матуля

3 двух бакоў

Па лузе ўдалеч

Двух сыноў.

1. Поіць свежаю вадзіцай

Срэбразвонная…

1. Хоць не птушка,

А спявае.

У рацэ

Вясной знікае.

1. Доўгая, шырокая каса

Аж да неба дарасла.

1. Хоць ляжыць, але працуе,

Дзень і ноч

Не спіць, шчыруе.

**Адгадкі**

*1. Зоркі ў небе. 2. Сонца ў небе. 3. Месяц і сонца. 4. Сонца і месяц. 5-7. Сонца. 8-9. Месяц. 10. Сонечны прамень. 11. Зямля. 12- 13. Рака. 14. Рака і берагі. 15. Крыніца. 16. Ручай. 17-18. Дарога.*

### З'явы прыроды, час

1. Ідзе да нас бабуля

Завеяй снегавой,

А побач з ёй дзядуля

3 бялюткай барадой.

1. Чырванеюць шчокі, нос,

Іх фарбуе нам…

1. Мастак ён, будаўнік,

Зімой відаць яго работа.

Кладзе дарогі напрамкі

І праз раку, і праз балота.

1. Без машын

Зімой кладзе

Мост срабрысты

Па вадзе.

1. На горку кліча ён дзяцей

І беліць свет кругом.

Бывае, цэлы дзень ідзе,

А ног няма ў яго.

1. Яна зімой

Ваўчыцай злой

У полі вые глуха.

Ты здагадаўся,

Дружа мой,

Што гэта…

1. Снег ляціць, плыве, ідзе,

Пышнай коўдрай сцелецца

Цэлы дзень мяце, гудзе

Белая …

1. Госця ноччу завітала,

Палатна наткала.

Разаслала навакол —

Стаў святочны белы дол.

1. Не спіць удзень,

Працуе ўночы.

То свішча моцна,

То шапоча.

Адчыніць фортку,

Хмары згоніць,

Улетку

Водарам спалоніць.

1. Ён і ў небе, ён і ў полі,

Не стамляецца ніколі.

Ён гуляе па ўсім свеце,

Хуткакрылы, свежы…

1. Крыл не маюць, а лятуць,

Ног не маюць, а бягуць.

Не ў вадзе, але з вадою.

Адгадай жа, што такое?

1. Над лугамі, над палямі

Плачуць доўгімі слязамі.

Бульба, травы і жыты

Часта слёз чакаюць тых.

1. То страляла, як з гармат,

То скакала весела,

Каляровую дугу

Між аблок павесіла.

1. Вельмі цёплым летнім днём

Грукацела, бліскатала,

Каляровым ручніком

Неба павязала.

1. Сад садоўнік даглядае,

Дрэвы, кветкі палівае.

Карані вадзіцу п'юць,

Як садоўніка завуць?

1. То празрысты і вясёлы,

То працяглы і густы.

Луг яго чакае, поле,

А яшчэ чакаеш ты.

Пройдзе ён, і каля хаты

Ручаінкі зазвіняць.

Выйдзеш, ім бясконца рады,

Ты караблікі пускаць.

1. Ходзіць па даху,

Па вуліцы, полі.

Ног у яго —

Не палічыш ніколі.

1. Яго ўсе просяць

І чакаюць,

А прыйдзе ён —

Дык уцякаюць.

1. Цёплае, жаданае,

Шчодрае, духмянае.

Ну, вядома, гэта —

Радаснае …

1. Летняй раніцай павольна

Выплывае ён на луг,

На дыване пахкім, сонным

Рассцілае белы пух.

1. Летам ён доўгі,

Але карацейшы зімой.

Знікае пад вечар,

Прыходзіць ізноў раніцой.

1. Прыйшла яна

І спаць усіх паклала.

Накрыла лёгкім

Сінім пакрывалам.

1. Птушка крылы развінула,

Цэлы свет аж захінула.

1. Ён у сонечны дзень

3 намі следам ідзе.

Ён пад дрэвам ляжыць

І заўсёды маўчыць.

Нам яго не падняць

І рукамі не ўзяць.

1. Языка не мае,

А крычыць, гукае.

Хоць і гулкае яно,

Ды ніколі не відно.

1. Яе ні ўбачыць, ні пачуць

Нідзе, нікому анічуць.

Яна між вас штодзень бывае,

А загаворыце — знікае.

1. У сям'і дзяцей сямёра:

Тры сыны,

Дачок — чацвёра.

Імя мае кожны з нас,

Я — малодшая якраз.

1. Пачаргова ідуць.

І з далёкіх часоў

Службу часу нясуць

Сем сясцёр і братоў.

1. Чатыры рупныя сястрыцы

Жывуць на свеце. Назавіце.

Убор зямлі яны мяняюць,

Адна другую век змяняюць.

Хоць сёстры, ды (такая доля)

Ім разам не пабыць ніколі.

1. У бацькі — дванаццаць

Малойцаў-сыноў,

Адвечных рупліўцаў

І шчырых сяброў.

**Адгадкі**

*1. Зіма, мароз. 2-4. Мароз. 5. Снег. 6. Завіруха. 7. Мяцеліца. 8. Зіма. 9-10. Вецер. 11. Хмары. 12. Хмары, дождж. 13-14. Навальніца, вясёлка. 15-18. Дождж. 19. Лета. 20. Туман. 21. Дзень. 22-23. Ноч. 24. Цень. 25. Рэха. 26. Цішыня. 27. Тыдзень і нядзеля. 28. Дні тыдня. 29. Поры года. 30. Год і 12 месяцаў.*

### Машыны, прыстасаванні, прылады працы, прыборы

1. Хобат мае, ды не слон.

Па балоце ходзіць ён.

След глыбокі пракладае,

І балота прападае.

1. Два браты ўцякаюць,

Два — іх даганяюць.

Толькі як там ні імчацца,

За братамі ім не ўгнацца.

1. Цэглу, пліты, блокі,

Мноства рам …

Падымае пад аблокі

На будоўлі велікан.

1. Не чалавек, але працуе,

Іграе, піша, рамантуе.

І фрэзероўшчык ён, і токар,

Здзіўляе ўсіх сваёй работай.

1. 3 верхатуры да зямлі

Еду я на караблі.

Пагуляю — ён ізноў

Павязе мяне дамоў.

1. На чыгунцы гаспадарыць,

Мчыць без дыму і без пары.

А яшчэ зазначу —

Нас вязе на дачу.

1. Дом па рэйках падкаціў,

Дзверы шчыра адчыніў.

Той, хто едзе, паспяшай,

Не затрымлівай …

1. Сам не бачыць анікога,

Ды падкажа ўсім дарогу.

1. Знаходзіцца дома

У сонечны дзень.

А вось у дажджлівы —

Гуляць ён ідзе.

1. Ці не бачылі вы дзе

Волата такога:

Рукі, ногі — у вадзе,

На спіне — дарога?

1. На повадзе адным вядзе

Ён коней табун па вадзе.

1. Хоць на яме

Аж сто ям —

Шыць заўжды

Паможа нам.

1. На стале заўсёды ў святы

Прыгажун стаіць пузаты.

Ні хвіліны не сумуе,

Пахкім чаем нас частуе.

1. Гладкі жывоцік,

Гарбатая спінка.

Хвост паласаты,

Доўгі і з вілкай.

1. Без языка, без рук —

Вачыма размаўляе.

Чырвоным — супыняе рух,

Зялёным — дазваляе.

1. Белы дамок у кватэры стаіць.

У ім круглы год

Дзед Мароз

То буркоча, то спіць.

1. Што за вочкі?

Вось дык вочкі —

Налавілі

Рыбы бочку.

1. Дровы нарыхтоўвае

Працаўніца дбайная,

Галава — сталёвая,

Тулава — драўлянае.

1. Есці век яна не просіць,

Хоць зубоў і многа мае.

Як працуе — сыпле проса,

Весела спявае.

1. Ідуць з хаты — Вельмі рады.

А калі вяртаюцца —

Слязьмі абліваюцца.

1. Майстраваць дапамагае,

Цвік у дошку заганяе,

Адзываецца: тук-ток,

А завецца …

1. Посуд — новы,

Дзірак — сто.

Назаві мне,

Гэта што?

1. Кабылка худая,

Але ж удалая.

І возера вып'е,

Калі пажадае.

**Адгадкі**

*1. Экскаватар. 2. Колы машыны. 3. Пад'ёмны кран. 4. Робат. 5. Ліфт. 6. Электрычка. 7. Трамвай. 8. Компас. 9. Парасон. 10. Мост. 11. Плыт. 12. Напарстак. 13. Самавар. 14. Прас. 15. Святлафор. 16. Халадзільнік. 17. Сетка. 18. Сякера. 19. Піла. 20. Пустыя і поўныя вёдры. 21. Малаток. 22. Рэшата. 23. Лыжка і міска.*